Numărul românilor care au votat până la această oră în diaspora l-a depășit pe cel din turul 1 al prezidențialelor din 2014

Numărul românilor care au votat până la această oră la secțiile din străinătate l-a depășit pe cel din turul 1 al alegerilor prezidențiale din 2014.

Astfel, potrivit prezenței în timp real afișată pe site-ul Biroului Electoral Central (BEC), până la ora 13:55 votaseră deja 161.304 de români în diaspora, în condițiile în care la turul 1 al prezidențialelor din 2014 au votat în total 161.262 de persoane.

Dintre aceștia, peste 136.000 au mers la secții, în vreme ce alți 25.189 au votat prin corespondență.

Ritmul de vot în diaspora ajunsese sâmbătă după prânz la 15.000 de oameni pe oră.

Surse implicate în procesul electoral au declarat însă pentru G4Media.ro că mai mulți membri ai secțiilor de votare din străinătate nu s-au prezentat vineri și sâmbătă la muncă, iar înlocuirea lor de către Biroul Electoral pentru secțiile de votare din străinătate se realizează cu dificultate.

Potrivit acestora, absenteismul membrilor din secțiile de votare îngreunează procesul electoral, existând temerea ca duminică, atunci când sunt așteptați cei mai mulți români la urne, să se creeze din nou cozi.

Pentru prima dată în istoria electorală românească, anul acesta românii din afara granițelor au avut la dispoziție trei zile pentru a vota la scrutinul prezidențial. Cele 835 de secții de votare din diaspora s-au deschis vineri la ora locală 12:00, iar doritorii au avut la dispoziție, în prima zi, nouă ore pentru a-și exprima opțiunea electorală, până la ora 21:00.

În schimb, sâmbătă şi duminică, românii din afara ţării mai pot vota la alegerile prezidenţiale între ora locală 07:00 şi ora locală 21:00.

În străinătate au fost organizate 835 de secţii de votare, cele mai multe în Spania şi Italia (143, respectiv 142).

Dreptul de vot poate fi exercitat la oricare din secţiile organizate în afara ţării, pe baza unui document de identitate valabil în ziua votării. Pot vota la alegerile prezidenţiale cetăţenii români care au vârsta de cel puţin 18 ani, dacă această vârstă a fost împlinită până în ziua alegerilor inclusiv.

Adresele secţiilor de votare şi alte informaţii despre procesul electoral sunt publicate pe site-ul Ministerului Afacerilor Externe în secţiunea specială dedicată scrutinului prezidenţial.

Participarea românilor din străinătate la alegerile prezidenţiale după 1989 arată o prezenţă mai slabă înainte de 2009 şi un trend de creştere începând cu scrutinul din urmă cu zece ani. De asemenea, se observă că în intervalul 1992-2004 nu există diferenţe mari de participare între turul unu şi turul doi. La scrutinurile din 2009 şi 2014 însă prezenţa diasporei la tururile doi s-a dublat faţă de turul întâi.

Prezidenţiale 2014: prezenţa în străinătate

Prezenţă primul tur: 161.262

Prezenţă turul al doilea: 379.116

Secţii de vot în străinătate: 294

Citește integral: Prezenţa la vot a românilor din diaspora la alegerile prezidenţiale din 1992 până în 2014

Foto: Români stând la coadă să voteze la o secție din Roma. Viner, 8 noiembrie 2019 / Sursa: Mioara Moraru Cristea